钦定古今图书集成/理学汇编/学行典/第228卷 > 《孝子王珪庐墓序》郭镇
## 钦定古今图书集成/理学汇编/学行典/第228卷 > 《孝子王珪庐墓序》郭镇

生能致其养，死能致其哀者，非心乎父母而极哀痛
之忱者，不能然也。云南新兴有孝子王珪，天性纯笃，
不事华侈，奉事二亲，克极诚敬。乡党内外，咸以孝友
称之。正统乙丑秋，厥父思贞以疾终于家。珪哀悼哭
踊几灭性。衣衾棺椁，殡葬如礼。既葬之日，即别昆季，
庐于墓侧，曰：严亲就土，子可宁居乎？与其寝苫处块
于家庭，何若野处于墓所之为安哉！”于是却宾客，谢
亲戚，旦暮悲号，有如袒括，惨痛之馀。即植松柏，垒坟
墓，筑墙垣，葺祠宇，哀至复哭。一日一粥，不进荤菜，如
此者三载。其拜奠思慕，允极哀悼。乡里父老异而怜
之，曰：“凡人之于父母，生能致其养，而没能致其礼足
矣。又安望其治庐墓所而尽三年之永乎？”《曾子》曰：“慎
终追远，民德归厚矣。今珪之于父母，念罔极之恩，抱
终天之恨，可谓事死如事生，事亡如事存矣。其与古
人夫何愧哉！”余闻而嘉之曰：“新兴斯民，乃吾之旧治
也。人子之孝如此，是岂庸常之行可拟哉？况乎地不
爱祥，灵芝生焉，则其孝感于天，而天亦应之，有可征
矣。”以闻于大藩，予当荐达朝廷，褒旌厥行，以励风俗，
不徒顽夫、薄夫化其心，而亦使善人志士有所感慕
而自劝于彝伦耳。他日名播青史，誉著后世，其清风
美誉，又非特一乡一邑之光而已。是为序。